Beatissime parter, exponitur humiliter s. v. pro parte deuote creature vestre Conrardi, episcopi Aboensis, quod dudum quendam clericum sue diocesis ad minores et subdiaconatus ordines eadem die improuise et inaduertenter promouit ac quod propter longam illorum partium ad Romanam curiam distanciam et viarum discrimina ac guerras continuas apostolorum limina, vt tenebatur, non visitauit, pro ut ex juramento jn promotione sua prestito tenebatur, necnon quod in quadam ciuitate vnacum rege Datie et Suetie, a quo feuda tenebat, ab ipsius regis inimicis obcessus ad liberandum se et sua obsidionemque dissoluendam vnacum dicti regis familiaribus familiares suos emittere compulsus fuit, vnde hominum strages est subsecuta. Verum, beatissime pater, quia piarum mentium est timere culpam, vbi culpa minime reperitur, timeatque ipse episcopus propter premissa censuras et penas ecclesiasticas incurrisse et irregularitatis maculam diuina celebrando officia contraxisse et propterea ab eorundem celebratione et ordinum collatione iam per annum et vltra abstinuit, prout abstinet de presentj, ac de hijs doleat ab intimis, cupiatque absolui et intendat de cetero a similibus abstinere, supplicat s. v. prefatus episcopus, quatenus statuj suo consulentes ipsum ab excessibus et censuris ac penis predictis absoluj et super irregularitate, si quam premissorum occasione contraxit, dispensarj omnemque jnhabilitatis et infamie maculam ex premissis prouenientem abolere mandare de gracia speciali, non obstantibus premissis ac constitutionibus et ordinationibus apostolicis ceterisque contrarijs quibuscunque, cum clausulis necessarijs et consuetis. Fiat ut petitur et de visitatione ad quinquennium. F. Et de omnibus Et super irregularitate Et quod non teneatur visitare limina in decem annis Fiat ut supra. F. Datum Rome apud sanctum Petrum decimoseptimo kalendas julij anno secundo.